Komisijos sprendimas
1999 m. vasario 25 d.
iš dalies keičiantis Sprendimą 92/452/EEB dėl embrionų surinkimo ir embrionų gamybos grupių, patvirtintų trečiosiose šalyse eksportuoti galvijų embrionus į Bendriją, sąrašų sudarymo
(pranešta dokumentu Nr. C(1999) 417)
(tekstas svarbus EEE)
(1999/204/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, taikomų Bendrijos vidaus prekyboje naminių galvijų embrionais ir jų importui iš trečiųjų šalių [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 8 straipsnį,
kadangi Komisijos sprendimas 92/452/EEB [2] su paskutiniais pakeitimais, padarytais Sprendimu 97/249/EB [3], sudaro embrionų surinkimo ir embrionų gamybos grupių, patvirtintų trečiosiose šalyse eksportuoti naminių galvijų embrionus į Bendriją, sąrašą;
kadangi kompetentingos Australijos, Kanados ir Jungtinių Amerikos Valstijų veterinarinės tarnybos pateikė prašymą iš dalies pakeisti grupių, oficialiai patvirtintų jų teritorijose eksportuoti naminių galvijų embrionus į Bendriją, sąrašus; kadangi todėl yra būtina iš dalies pakeisti patvirtintų grupių sąrašus; kadangi Komisijai buvo pateiktos Direktyvos 89/556/EEB 8 straipsnyje nustatytų reikalavimų įvykdymo garantijos;
kadangi Sprendimo 92/452/EEB priede pateiktas patvirtintų surinkimo ir gamybos grupių sąrašas buvo kelis kartus keičiamas; kadangi todėl tikslinga šį sąrašą konsoliduoti, atsižvelgiant į visus po sprendimo priėmimo padarytus pakeitimus;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Priede išvardytos embrionų surinkimo ir gamybos grupės patvirtinamos eksportuoti naminių galvijų embrionus į Bendriją.
2 straipsnis
Sprendimo 92/452/EEB priedas pakeičiamas šio sprendimo priedu.
3 straipsnis
Šis sprendimas skirtas valstybėms narėms.
Priimta Briuselyje, 1999 m. vasario 25 d.